SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s stališčem Sveta o sprejetju Uredbe Evropskega parlamenta in Sveta o oblikovanju pravil in postopkov glede uvedbe s hrupom povezanih omejitev obratovanja na letališčih Unije v okviru uravnoteženega pristopa ter razveljavitvi Direktive Evropskega parlamenta in Sveta 2002/30/ES /* COM/2014/0205 final - 2011/0398 (COD) */





2011/0398 (COD) SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s stališčem Sveta o sprejetju Uredbe Evropskega parlamenta in Sveta o oblikovanju pravil in postopkov glede uvedbe s hrupom povezanih omejitev obratovanja na letališčih Unije v okviru uravnoteženega pristopa ter razveljavitvi Direktive Evropskega parlamenta in Sveta 2002/30/ES (Besedilo velja za EGP) 1. Ozadje Datum predložitve predloga Evropskemu parlamentu in Svetu (dokument COM(2011) 828 final – 2011/398 COD): || 1. december 2011 Datum mnenja Evropskega ekonomsko-socialnega odbora: || 28. marec 2012 Datum stališča Evropskega parlamenta, prva obravnava: || 12. december 2012 Datum predložitve spremenjenega predloga: || NI PODATKA Datum sprejetja stališča Sveta: || 24. marec 2014 2. Cilj predloga Komisije Cilj predloga je, da se znotraj EU zagotovi enotna uporaba niza načel in smernic Mednarodne organizacije civilnega letalstva, znanega kot „uravnotežen pristop“ k upravljanju hrupa. Predlog nadomešča in razveljavlja Direktivo 2002/30/ES, ki je trenutno veljaven temeljni akt o pravilih in postopkih glede uvedbe s hrupom povezanih omejitev obratovanja na letališčih EU. Nova pravila bodo uskladila različne faze v postopku odločanja, od zbiranja dokazov na podlagi mednarodno priznanih podatkov in metod ter pravočasnega in poglobljenega posvetovanja z vsemi deležniki do zagotavljanja dovolj dolgih rokov za obveščanje zadevnih subjektov. Učinkovit postopek bo v pomoč pri iskanju stroškovno najbolj učinkovitih rešitev za zmanjšanje vpliva hrupa. Drugi element predloga je opredelitev „mejno ustreznih zrakoplovov“, ki so najbolj hrupni zrakoplovi v floti. Postopna ukinitev takšnih zrakoplovov je lahko stroškovno precej učinkovit ukrep za zmanjšanje hrupa, saj se tako prebivalcem, ki živijo v bližini letališč, izboljša kakovost bivanja, hkrati pa pušča dovolj prostora za nadaljnji razvoj letalskega prometa. 3. Pripombe k stališču Sveta Stališče Sveta odraža politični dogovor, ki je bil 27. januarja 2014 dosežen med Evropskim parlamentom in Svetom. Komisija ta dogovor podpira. V okviru dogovora je prispevala eno izjavo. Glavne spremembe Sveta se nanašajo na večje priznavanje pomembnosti zdravja, uvedbo posebnega postopka mediacije za izvedbo posvetovanj, odložitev ukinitve „mejno ustreznih zrakoplovov“, bolj specifično zagotavljanje informacij o hrupu, črtanje prenosa pooblastil za spreminjanje opredelitev zrakoplovov in mejno ustreznih zrakoplovov ter na vprašanja v zvezi z izvajanjem, vključno s klavzulo o nadaljnji veljavnosti predhodnih predpisov, prehodnim ukrepom in odlogom začetka veljavnosti. Kar zadeva pravico Komisije do nadzora, stališče Sveta zavezuje pristojni organ, da prouči obvestilo Komisije in Komisijo obvesti o svojih namerah. Na splošno stališče Sveta omogoča uvedbo učinkovitega postopka za ocenjevanje hrupa. Spremembe prispevajo k večji jasnosti postopka ocenjevanja hrupa in postopka odločanja, skoraj vse pa so v skladu s prvotnim predlogom Komisije. Vse spremembe se lahko sprejmejo. 4. Izjave Komisije Komisija je za lažjo sklenitev dogovora med Svetom in Evropskim parlamentom podala izjavo, ki je navedena v Prilogi. 5. Sklepne ugotovitve Komisija podpira rezultate medinstitucionalnih pogajanj in lahko zato sprejme stališče Sveta v prvi obravnavi. IZJAVA Izjava Komisije o reviziji Direktive 2002/49/ES „Komisija z državami članicami razpravlja o Prilogi II k Direktivi 2002/49/ES (metode za izračun ravni hrupa), da bi jo lahko sprejela v prihodnjih mesecih. Komisija namerava na podlagi dela, ki ga Svetovna zdravstvena organizacija trenutno opravlja v zvezi z metodologijo za oceno posledic vpliva hrupa na zdravje, spremeniti Prilogo III k Direktivi 2002/49/ES (ocena vpliva na zdravje, krivulje „odmerek – odziv“).“